Ukrainas nasjonalbank

Ukrainas nasjonalbank (ukrainsk: Національний банк України) er sentralbanken i Ukraina. Nasjonalbankens juridiske status, organisasjonsform og oppgaver er definert i grunnloven og Ukrainas sentralbanklov. Historie Så lenge Ukraina var en del av Sovjetunionen var Ukrainas nasjonalbank den nasjonale filialen av Gosbank, som var Sovjetunionens sentralbank. 20. mars 1991 besluttet Ukrainas parlament, Verkhovna Rada, en resolusjon om banker og banknæringen i Ukraina. Denne resolusjonen ble 1. mai vedtatt som lov, og erklærer at Ukrainske SSR eier av en rekke Sovjetiske banker. En av disse var den ukrainske filialen av den sovjetiske sentralbanken ("Ukrainian Republican Bank of the State Bank of the USSR"), og Ukrainas nasjonalbank ble besluttet etablert på grunnlag av denne banken. En viktig oppgave for nasjonalbanken etter etableringen var å få orden på banknæringen. Allerede i 1996 var det registrert 230 forretningsbanker i Ukraina. I tillegg måtte banken gjennom 1990-tallet etablere en fungerende pengepolitikk, produksjonen av ukrainske penger, gjennomføre liberalisering av valutamarkedet, stabilisere verdien av ukrainske karbovanet (forløperen til dagens hryvnia), m.m. En viktig milepæl i så måte var etableringen av et elektronisk betalingssystem (EPS) mellom bankene tidlig i 1994. Viktor Jusjtsjenko, tidligere statsminister og president i Ukraina, jobbet i nasjonalbanken fra 1993 til 1999, før han ble statsminister. Oppgaver og målsettinger Ifølge grunnlovens artikkel 99 er sentralbankens hovedmålsetting å holde verdien av landets valuta, hryvniaen, stabil. For å oppnå dette har den en vedtatt målsetting om å sørge for et stabilt bankvesen og prisstabilitet, dvs. stabil og lav inflasjon. Hovedoppgavene er definert som: utarbeide og effektuere landets pengepolitikk utstede landets valuta etablere regelverk for banknæringen organisere og besørge metodikk for å støtte opp om statistikk over penger, kreditt og bankvesenet, samt betalingsbalansen styre utviklingen av elektroniske banksystemer, betalingssystemer, bankautomatisering og informasjonssikkerhet regulere og overvåke banknæringen holde et register over banker, deres filialer og ledere, valutabørser og finansinstitusjoner, samt å lisensiere banker og deres transaksjoner, dersom dette er påbudt sette sammen, analysere og prognostisere betalingsbalansen representere Ukrainas interesser overfor andre sentralbanker, internasjonale banker og andre finansinstitusjoner effektuere valutaforskriftene, bestemme prosedyrer for effektuering av betalinger i fremmed valuta, utøve valutakontroll overfor banker og andre finansinstitusjoner forvalte landets gull- og valutareserver, samt bruken av disse og andre "bankmetaller" analysere statusen på landets penger, kreditt, renter og valuta organisere innsamlingen og transporten av pengesedler, mynter og andre verdier implementere den nasjonale politikken for sikring av statshemmeligheter innen sentralbanksystemet delta i opplæringen av ansatte innen Ukrainas banksystem utøve andre funksjoner innen penge- og kredittområdet som dekkes av deres jurisdiksjon Sentralbanksjef Sentralbanksjef pr mars 2022 er Andrij Pysjnyj. Han ble av nettstedet CentralBanking.com kåret til årets sentralbanksjef i 2024. Tidligere sentralbanksjef Kyrylo Sjevtsjenko leverte sin avskjedssøknad den 4. oktober 2022, etter to år i stillingen, på grunn av det han selv omtalte som «helserelaterte plager». Pysjnyj overtok da denne stillingen. Under seg har sentralbanksjefen fem visesentralbanksjefer, hvorav én er første visesentralbanksjef (First Deputy Governor). Pr mars 2024 er dette Kateryna Rozhkova. Se også Liste over verdens sentralbanker Referanser Eksterne lenker (uk) Offisielt nettsted (en) Offisielt nettsted (uk) Offisiell nettbutikk (en) National Bank of Ukraine – kategori av bilder, video eller lyd på Commons